Document ID: /roh_data/filtered/fineweb-2-filterrobots_roh.jsonl.gz/57083

Sin sia davosa concurrenta en il cumbat per la rucla gronda da cristal, la Tudestga Viktoria Rebensburg, ha Lara Gut in avantatg da 263 puncts. A las cursas da skis a Lai survegn Gut la schanza da far tut clar.
Sin il program stattan numnadamain duas cursas che schain bain a la skiunza da 24 onns. Tant en il super-g sco er en la super-cumbinaziun è Lara Gut gia stada sisum il podest en questa stagiun. Ed en omaduas disciplinas ha ella anc la schanza da gudagnar la rucla pitschna da cristal.
Gut sa senta bain a Lai
Lara Gut ha propi bunas cartas da sa distanziar anc pli fitg da Viktoria Rebensburg a Lai. Sin la pista Silvano Beltrametti sa senta la Tessinaisa bain.
Tar las davosas cursas a Lai, al final da la cuppa mundiala il 2014, aveva Lara Gut gudagnà tant il super-g sco er la cursa rapida. Motivaziun supplementara dattan plinavant er ils fans da chasa. Las cartas èn pia bunas, schizunt fitg bunas che Lara Gut è l’emprima skiunza svizra dapi Vreni Scheider il 1995 che pudess gudagnar la rucla gronda da cristal.